題伯量春風堂
作者：裘萬頃
朝代：宋

paragraphs: 未登春風堂，嘗讀春風詩。
春風不易得，令人每懷思。
一堂誰獨無，所至皆有之。
奈何堂中人，此意多背馳。
聽雨不對牀，煮豆先燃萁。
寧賡粟布歌，不肯吹塤箎。
和氣自此傷，怨怒無休時。
遂令君家堂，獨立修江湄。
昔我嘗宦遊，兄弟輕別離。
自從失予季，憂悶鬢成絲。
仲叔幸無他，相從日怡怡。
數榻松竹間，頗與我輩宜。
濁醪無獨斟，陳編有同披。
從今當杜門，共試春風詞。
燕谷恐尚寒，暖律冀一吹。
君能不靳否，春風元不私。